《赠飞星学古仙》
元代·黄玠

学古仙，双瞳如岩下电，矆睒龙光碧花眩。乱摘星辰掌上飞，惊动当时出奇变。

扁舟适从何处来，湖上鸳鸯乍相见。袖间小轴锦作幖，欲钓珊瑚入诗卷。

梅花一笑领略新，笔底春回冰雪面。脱尔身上六铢衣，试我囊中五色线。

昔如羁鹤在樊笼，今似韝鹰解绦旋。刮目他年看阿蒙，收拾黄金如土贱。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。